***Приложение 19***

**АДМИНИСТРАТИВЕН ДОГОВОР**

**за предоставяне на безвъзмездна финансова помощ**

**по**

**ПРОГРАМА „КОНКУРЕНТОСПОСОБНОСТ И ИНОВАЦИИ В ПРЕДПРИЯТИЯТА” 2021-2027 г.**

**Процедура чрез подбор на проектни предложения**

**BG16RFPR001-1.010 „Нови модели в производството от страна на МСП“**

**Настоящият договор се сключва на основание чл. 37, ал. 3 от Закона за управление на средствата от Eвропейските фондове при споделено управление** (ЗУСЕФСУ), Решение № 712 на Министерския съвет от 2020 г. за определяне на структурите, отговорни за управлението, контрола, отчетността, координацията и одита на програмите, съфинансирани от Европейския фонд за регионално развитие, Европейския социален фонд, Кохезионния фонд, Eвропейския фонд за морско дело, рибарство и аквакултури, Фонда за справедлив преход, Европейския фонд за гарантиране на земеделието, Европейския земеделски фонд за развитие на селските райони, Фонд „Вътрешна сигурност”, Фонд „Убежище, миграция и интеграция” и „Инструмента за финансова подкрепа за управлението на границите и визовата политика” като част от Фонда за интегрирано управление на границите за програмен период 2021-2027 г., и програмите за сътрудничество, в които Република България участва за програмен период 2021-2027 г. (изм. с Решение № 272 на Министерския съвет от 28 април 2022 г., Решение № 519 на Министерския съвет от 22 юли 2022 г. и Решение № 275 от 6 април 2023 г.), във връзка с постъпило проектно предложение в Информационната система за управление и наблюдение на средствата от ЕФСУ (наричана по-нататък ИСУН) с номер ....................................................... и т. ... от Оценителен доклад, (изготвен на основание чл. 35 от ЗУСЕФСУ), одобрен от Ръководителя на Управляващия орган на Програма „Конкурентоспособност и иновации в предприятията” 2021-2027 (УО на ПКИП) между:

Министерство на иновациите и растежа, в чиято структура е Главна дирекция „Европейски фондове за конкурентоспособност” (ГД ЕФК), определена за Управляващ орган по Програма „Конкурентоспособност и иновации в предприятията” 2021-2027 (ПКИП), с адрес: София 1000, ул. „Княз Александър I” № 12, Булстат: 177549112 и представлявана от ……………………….., главен директор на ГД ЕФК, в качеството ѝ/му на Ръководител на УО по приоритет………………на ПКИП, съгласно Заповед № ……., и администратор на помощ, и ……………….. (*име и длъжност на лицето*), с право на втори подпис при поемане на финансови задължения и извършване на разходи, съгласно Заповед №……………, от една страна

И

Бенефициентът *………………………… (наименование и ЕИК на бенефициента)*, от друга страна.

**Страните по договора се споразумяха за следното:**

**I. Общи условия**

**Чл. 1. (1)** Управляващият орган предоставя на Бенефициента безвъзмездна финансова помощ в максимален размер до стойността, посочена в раздел „Бюджет” от Приложение I към настоящия договор за изпълнение на проект по процедура чрез подбор на проектни преложения **BG16RFPR001-1.010 „Нови модели в производството от страна на МСП“**, с наименование, приоритет и специфична цел съгласно описаното в раздел „Основни данни” от Формуляра за кандидатстване (Приложение I).

**(2)** Стойността на проекта, основните дейности, индикаторите за изпълнение (показатели за краен продукт) и индикаторите за резултат (показатели за резултат) са съгласно посоченото в раздели „Бюджет”, „План за изпълнение/Дейности по проекта”, „Индикатори” от Приложение I, неразделна част от настоящия договор.

**(3)** На Бенефициента ще бъде предоставена безвъзмездна финансова помощ съгласно условията на този договор и приложенията към него, за които Бенефициентът декларира, че познава и приема. Окончателната сума на безвъзмездната финансова помощ се определя при спазване на разпоредбите на раздел XIII и раздел XVI от Приложение II към настоящия договор.

**(4)** Бенефициентът приема отпуснатата безвъзмездна финансова помощ и се задължава да изпълни всички задължения, произтичащи от договора и неговите приложения. С подписването на Административния договор за предоставяне на безвъзмездна финансова помощ, Бенефициентът декларира, че е запознат с Условията за изпълнение към административни договори за предоставяне на безвъзмездна финансова помощ по Програма „Конкурентоспособност и иновации в предприятията” 2021-2027 (Приложение II към настоящия договор) и приема да ги изпълнява.

**(5)** Срокът/периодът за изпълнение на проекта е съгласно посоченото в раздел „Основни данни” от Приложение I към настоящия договор, считано от датата на сключване на настоящия договор, но не повече от максималния срок, предвиден в т. 18 от Условията за кандидатстване по процедура BG16RFPR001-1.010 „Нови модели в производството от страна на МСП“.

**(6)** Бенефициентът изпълнява проекта съгласно одобреното проектно предложение (Приложение I към настоящия договор), Условията за кандидатстване, Условията за изпълнение по процедура чрез подбор на проектни предложения BG16RFPR001-1.010 „Нови модели в производството от страна на МСП“ и клаузите на настоящия договор.

**(7)** Бенефициентът се задължава в 20-дневен срок от сключването на настоящия договор да уведоми Управляващия орган за притежавана от него банкова сметка, по която ще бъдат извършвани плащанията, съгласно посоченото в чл. 3 – 6, посредством представяне на финансова идентификационна форма по образец на Управляващия орган.

**(8)** В случай на промяна в банковата сметка по чл. 1 (7), Бенефициентът се задължава в срок не по-дълъг от 5 (пет) дни да уведоми Управляващия орган за промяната с нова финансова идентификационна форма.

**(9)** Сумите, изплащани от Управляващия орган, се превеждат по банковата сметка на Бенефициента, посочена във финансовата идентификационна форма по образец на Управляващия орган.

**(10)** В случаите на учреден залог в полза на банкова институция, банковата сметка, посочена във финансовата идентификационна форма, трябва да съответства на сметката, цитирана в договора за особен залог.

**(11)** При наличие на задължения към Национална агенция за приходите и Агенция „Митници”, Управляващият орган извършва банков превод на запорираната сума по посочената в разпореждането за изпълнение банкова сметка.

**(12)** Управляващият орган може да извършва банков превод по искане или наложен запор от съдия изпълнител, публичен изпълнител и други по посочената в разпореждането за изпълнение банкова сметка.

**II. Техническо и финансово отчитане и условия за плащане:**

**Чл. 2. (1)** Исканията за междинни/окончателно плащания се подкрепят с представяне на междинни/финален отчети, които се състоят от техническа и финансова част в съответствие с чл. 18 – 20 от Приложение II към настоящия договор.

**(2)** Междинни и окончателно плащания се правят на базата на действително извършени и платени разходи.

**(3)** Плащанията ще бъдат извършени по следния начин:

**1. Вариант 1** (**авансово и окончателно плащания);**

**2. Вариант 2 (авансово, междинно/и и окончателно плащания);**

**3. Вариант 3 (междинно/и и окончателно плащания);**

**4. Вариант 4 (само окончателно плащане).**

**Чл. 3. (1)** Авансовото плащане е в размер на не повече от 40% от сумата по чл. 1 (1) и се извършва при представяне на:

* Искане за авансово плащане, подадено в ИСУН;
* Банкова гаранция за стойността на аванса по образец на Управляващия орган;
* Декларация за банкова сметка, удостоверяваща задължението на Бенефициента да използва сумата на авансовото плащане единствено за целите на проекта;
* Финансова идентификационна форма.

**(2)** След представяне на посочените документи, размерът на авансовото плащане се превежда по банкова сметка на Бенефициента, открита за целите на проекта.

**(3)** Авансовото плащане се извършва в двуседмичен срок от датата на постъпване на искането за плащане в Управляващия орган при спазване на условията на Глава V, Раздел II, чл. 61 от ЗУСЕФСУ и действащите нормативни актове за определяне на правилата за извършване на плащания, за верификация и счетоводно отчитане на разходите към момента на изпълнение на Административния договор за предоставяне на безвъзмездна финансова помощ (АДПБФП).

**(4)** Aвансовите плащания се покриват от разходите, платени от Бенефициентите за изпълнение на договора, и се обосновават със заверени фактури или счетоводни документи с еквивалентна доказателствена стойност най-късно 3 години след годината на плащането на аванса или на 31 декември 2029 г., в зависимост от това коя дата е по-ранна.

**Чл. 4 (1)** Междинното плащане е в размер на стойността на безвъзмездната финансова помощ, изчислена като към верифицираните разходи за отчетния период се приложи процентa на безвъзмездна финансова помощ, посочен в раздел „Бюджет” от Приложение І към настоящия договор.

**(2)** Междинното плащане се извършва след одобрение на представен пакет отчетни документи (ПОД) в ИСУН, съдържащ междинен технически и финансов отчет и искане за междинно плащане, в срок от 80 (осемдесет) календарни дни от датата на постъпване на искането за плащане в Управляващия орган на ПКИП.

**(3)** Общият размер на авансовите и междинните плащания не може да превишава 95% от стойността на безвъзмездната финансова помощ по настоящия договор.

**Чл. 5. (1)** Окончателното плащане се извършва след одобрение на представен пакет отчетни документи (ПОД) в ИСУН, съдържащ финален технически и финансов отчет и искане за окончателно плащане, в срок от 80 (осемдесет) календарни дни от датата на постъпване на искането за плащане в Управляващия орган на ПКИП.

**(2)** В случаите по чл. 2 (3), т. 1 окончателното плащане е в размер на разликата между общата стойност на безвъзмездното финансиране, изчислена като към верифицираните разходи за отчетния период се приложи процента на безвъзмездна финансова помощ, посочен в раздел „Бюджет” от Приложение І, и сумата на изплатения аванс и натрупаната лихва във връзка с него.

**(3)** В случаите по чл. 2 (3), т. 2 окончателното плащане е в размер на разликата между общата стойност на безвъзмездното финансиране, изчислена като към верифицираните разходи за отчетния период се приложи процента на безвъзмездна финансова помощ, посочен в раздел „Бюджет” от Приложение І, и сумата на изплатените авансово и междинно/и плащания и натрупаната лихва по аванса.

**(4)** В случаите по чл. 2 (3), т. 3 окончателното плащане е в размер на разликата между общата стойност на безвъзмездното финансиране, изчислена като към верифицираните разходи за отчетния период се приложи процента на безвъзмездна финансова помощ, посочен в раздел „Бюджет” от Приложение І, и сумата на изплатените междинно/и плащания по договора.

**(5)** В случаите по чл. 2 (3), т. 4 окончателното плащане е в размер на общата стойност на безвъзмездното финансиране, изчислена като към общата сума на верифицираните разходи се приложи процента на безвъзмездна финансова помощ, посочен в раздел „Бюджет” от Приложение І.

**(6)** Бенефициентът е отговорен за представяне на финален технически и финансов отчет в срок при спазване на условията на действащите нормативни актове към момента на изпълнение на АДПБФП. В случай на изменение на нормативните актове, измененията се прилагат между страните от влизането им в сила.

**(7)** За проекти с размер на безвъзмездната финансова помощ, надвишаващ 1 466 872,50 лв. (750 000 евро), бенефициентът е длъжен да представи към искането за окончателно плащане Доклад за външен одит на счетоводната документация по проекта, изготвен от регистриран одитор.

**(8)** В случай на активен сигнал за нередност или когато е налице неприключена процедура по администриране на нередност спрямо Бенефициента, плащанията (авансово, междинно/и и окончателно) няма да бъдат извършени до приключване на сигнала/нередността.

**Чл. 6. (1)** В случай че Бенефициентът избере Вариант 1, Вариант 2 или Вариант 3, т.е. в случаите, когато плащането на безвъзмездната финансова помощ по чл. 1 (1) от настоящия договор ще се извърши на няколко вноски (траншове), помощта и допустимите разходи се сконтират към техния размер към момента на предоставянето на помощта в съответствие с чл. 7, ал. 3 от Регламент (ЕС) № 651/2014 и чл. 3, пар. 6 от Регламент (ЕС) № 2023/2831 на Комисията.

**(2)** Сконтирането ще се извършва от Управляващия орган преди всяко плащане с оглед гарантиране, че предоставената безвъзмездна финансова помощ е съобразена с праговете и интензитетите за съответния вид помощ, установени в Регламент (ЕС) № 651/2014 и Регламент (ЕС) № 2023/2831 на Комисията.

**Чл. 7.** В рамките на срока по чл. 79 от Приложение II към настоящия договор във връзка с чл. 77 от Приложение II към АДПБФП, когато извършени и верифицирани разходи впоследствие бъдат установени като недопустими от счетоводен, одитиращ или друг контролиращ орган, същите подлежат на възстановяване от Бенефициента, съгласно раздел XVI от Приложение II към настоящия договор.

**III. Други условия**

**Чл. 8.** Текстът на чл. 11 от Приложение II към настоящия договор се допълва, както следва:

В случай че по проекта са включени разходи за придобиване на патенти и лицензи, същите следва да се ползват/ поддържат в периода на устойчивост - 3 (три) години от извършване на окончателното плащане, като разходите за това са за сметка на Бенефициента. При неспазване на посоченото изискване се определя финансова корекция, пропорционално спрямо периода, за който е налице неизпълнението.

**Чл. 9.** Текстът на чл. 46 от Приложение II към настоящия договор се допълва, както следва:

**a)** Промяна в мястото на изпълнение на проекта от една област по NUTS-3 в друга област по NUTS-3, в случаите на избран режим „регионална инвестиционна помощ”, когато това ще доведе до несъответствие с изискванията за максимално допустим интензитет на помощта, посочен в Условията за кандидатстване, в периода на устойчивост 3 (три) години от окончателното плащане;

**б)** Промяна в мястото на изпълнение на проекта, когато се променя категорията регион – от по-слабо развити региони (Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР)), в регион в преход (Югозападен регион (ЮЗР)), в периода на устойчивост - 3 (три) години от окончателното плащане;

**в)** Промяна в мястото на изпълнение на проекта, ако това би довело до промяна в оценката по критерий „Регионализация съгласно ИСИС 2021-2027“ от техническата и финансова оценка по процедурата, в случаите когато проектното предложение е получило точки по критерия, в периода на устойчивост - 3 (три) години от окончателното плащане.

**г)** Промяна в седалищетото и мястото на изпълнение на проекта, ако това би довело до промяна в оценката по критерий „Регионална приоритизация на проектите според мястото на изпълнение” от техническата и финансова оценка по процедурата, в случаите когато проектното предложение е получило точки по критерия, в периода на устойчивост - 3 (три) години от окончателното плащане.

**Чл. 10**. При кандидатстване за друго публично финансиране, Бенефициентът следва да има предвид, че:

**а)** Съгласно чл. 8, пар. 3 от Регламент (ЕС) № 651/2014 г. на Комисията помощите с установими допустими разходи, които са освободени от задължението за уведомяване по смисъла на същия регламент, могат да се натрупват с всякаква друга държавна помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия интензитет на помощта или най-високия размер на помощта, приложими за тази помощ по силата на същия регламент.

**б)** Общият размер на безвъзмездната помощ, предоставена на едно и също предприятие за дейности, обявени в режим „de minimis” съгласно Регламент (ЕС) № 2023/2831 на Комисията, не може да надхвърля левовата равностойност на 300 000 евро (586 749 лева) за период от три предходни години. Посоченият таван се прилага независимо от формата на помощта „de minimis” или от преследваната цел и без значение дали предоставената от държавата-членка помощ се финансира изцяло или частично със средства, произхождащи от Съюза.

**в)** Помощ „de minimis” може да се натрупва с помощ „de minimis”, предоставяна съгласно Регламент (ЕС) № 2023/2832 на Комисията.

**г)** Помощ „de minimis” може да се натрупва с помощ „de minimis”, предоставяна съгласно Регламент (ЕС) № 1408/2013 на Комисията  и Регламент (ЕС) № 717/2014 на Комисията, Регламент (ЕС) № 1407/2013 на Комисията и Регламент (ЕС) № 360/2012 за дейности по услуги от общ икономически интерес до тавана, определен в буква б) от настоящия член.

**д)** Помощта „de minimis”, предоставена в съответствие с Регламент (ЕС) № 2023/2831 на Комисията, не се натрупва с държавна помощ по отношение на същите допустими разходи или с държавна помощ за същата мярка за рисково финансиране, ако това натрупване би довело до надвишаване на най-високия съответен интензитет на помощта или размер на помощта, определени за конкретните обстоятелства на всеки отделен случай с регламент за групово освобождаване или решение, приети от Комисията. Помощ „de minimis”, която не е предоставена за конкретни допустими разходи или не може да бъде свързана с такива, може да се натрупва с друга държавна помощ, предоставена съгласно регламент за групово освобождаване или решение, приети от Комисията.

**е)** Натрупването по буква а) при „регионална инвестиционна помощ” е допустимо при спазване на изискването за минимум 25 % собствени средства на Бенефициента или със средства от външни източници, които средства изключват всякаква публична подкрепа, от общите допустими разходи по проекта съгласно чл. 14, пар. 14 от Регламент (ЕС) № 651/2014 на Комисията.

**Чл. 11.** **(1)** В случай че, за да получи безвъзмездно финансиране, Бенефициентът е декларирал, представил информация/ документи (вкл. относно категорията на предприятието), и след сключване на АДПБФП възникнат съмнения относно невярно декларирани данни и/или представена информация/ документи, Управляващият орган на ПКИП извършва проверка, включително и по отношение на предприятията-партньори и свързаните предприятия на Бенефициента. В случай че съмнението се потвърди, УО на ПКИП едностранно прекратява сключения договор. Бенефициентът следва да възстанови средствата по договора, заедно със съответните законни лихви, ако:

**а)** установената категория/ обстоятелство относно предприятието би довела/о до неспазване на заложени в Условията за кандидатстване правила или ограничения, и/или

**б)** предприятието не би сключило Административен договор, тъй като декларираната от него категория не отговаря на реалната към момента на постановяване на решението за предоставяне на безвъзмездна финансова помощ.

**(2)** В случай че, за да получи финансиране, Бенефициентът е декларирал, че дейностите не са започнати преди подаването на проектното предложение, независимо дали всички свързани плащания са извършени, и след сключване на Административния договор се установи, че е декларирал невярно това обстоятелство, УО на ПКИП прекратява едностранно сключения договор и изисква възстановяване на средствата по договора, заедно със съответните законни лихви.

**Чл. 12.** В случаите на „регионална инвестиционна помощ”, когато при изпълнението на дейности по проекта се установи, че Бенефициентът, както и предприятията, с които той формира група, са извършили преместване към предприятието, в което се осъществява първоначалната инвестиция през двете години, предхождащи подаването на Формуляра за кандидатстване или за период до две години след приключването на първоначалната инвестиция, за която се иска помощта, изплатената финансова помощ подлежи на възстановяване по реда на чл. 17 от настоящия договор.

За целите на настоящия член:

**а)** Бенефициентът се разглежда на ниво група, която представлява една стопанска единица с общ източник на контрол, а не отделно юридическо лице;

**б)** съгласно чл. 2, пар. 61а от Регламент (ЕС) № 651/2014 на Комисията, „преместване” означава прехвърлянето на същата или подобна дейност или част от нея от предприятие в една от договарящите страни по Споразумението за ЕИП (първоначално предприятие) към предприятието, в коeто се извършват подпомаганите инвестиции, на територията на друга договаряща страна по Споразумението за ЕИП (подпомагано предприятие). Прехвърляне е налице, ако продукт или услуга в първоначалното и в подпомаганото предприятие поне отчасти преследва същите цели и отговаря на търсенето или нуждите на едни и същи клиенти, и води до загуба на работни места в същата или подобна дейност в едно от първоначалните предприятия на крайния получател в ЕИП.

**Чл. 13.** В случаите на „регионална инвестиционна помощ”, когато при изпълнението на дейности по се установи, че заявените разходи не отговарят на видовете първоначални инвестиции (по смисъла на чл. 2, пар. 49 от Регламент (ЕС) № 651/2014 г. на Комисията), посочени в Приложение I към договора, а именно инвестиция в дълготрайни материални и нематериални активи, свързана със:

**а)** създаване на нов стопански обект, *или*

**б)** увеличаване на капацитета на съществуващ стопански обект, *или*

**в)** диверсификация на продукцията на даден стопански обект с продукти или услуги, които той не е произвеждал или предлагал до този момент.

**Чл. 14.** В случаите на „регионална инвестиционна помощ”, когато при изпълнението на дейности по проекта се установи, че заявените разходи не отговарят на изискванията на чл. 14 от Регламент (ЕС) № 651/2014 г. на Комисията, то посоченото ще доведе до възстановяване на помощта по реда на чл. 17 от настоящия договор.

**Чл. 15.** Бенефициентът и Управляващият орган са единствените страни по АДПБФП. Бенефициентът е отговорен пред Управляващия орган за изпълнението на Административния договор.

**Чл. 16. (1) Безвъзмездната финансова помощ има характер на допустима държавна или минимална помощ, съгласно посочените по-долу актове на Европейския съюз, на основание на които се предоставя или одобрява:**

**1. Приложим режим на държавна/минимална помощ:**

- **„Регионална инвестиционна помощ”** съгласно чл. 13 и чл. 14 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар, в приложение на членове 107 и 108 от Договора

**ИЛИ**

- „**Минимална помощ” (de minimis)** съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis”.

**Чл. 17.** Възстановяване на държавна/минимална помощ:

**a)** Бенефициентът се задължава да изпълнява задълженията си и да оказва съдействие на съответните компетентни органи в случай на необходимост от възстановяването на неправомерно предоставена държавна помощ, което се извършва по реда на чл. 38 от Закона за държавните помощи, съгласно който решение на Европейската комисия за възстановяване на неправомерно предоставена държавна помощ подлежи на изпълнение по реда на Данъчно-осигурителния процесуален кодекс (ДОПК) от органите на Националната агенция за приходите (НАП). Когато с решение на Европейската комисия за възстановяване на неправомерно предоставена държавна помощ или съответно на неправилно използвана държавна помощ не са индивидуализирани получателите на помощ и размера на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

**б)** Неправомерно получената минимална помощ или помощ, освободена от задължението за уведомяване с акт на Съвета на Европейския съюз или на Европейската комисия, представлява публично вземане съгласно чл. 37 от Закона за държавните помощи, което се установява от администратора на помощта чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на ДОПК от органите на НАП.

**в)** Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за определяне на правилата за извършване на плащания, верификация и счетоводно отчитане на разходите към момента на изпълнение на АДПБФП.

**г)** При нарушения от страна на Бенефициента на изискванията на Регламент (ЕС) № 651/2014 на Комисията, той следва да възстанови изцяло предоставената от Управляващия орган държавна помощ, заедно със съответните законни лихви.

**д)** В случай на неправомерно предоставена минимална помощ, която представлява публично вземане, помощта се възстановява по реда на ДОПК.

**е)** В случай че на етап кандидатстване Бенефициентът е представил Патент за изобретение/ Свидетелство за регистрация на полезен модел/ Договор за прехвърляне на ноу-хау/ Лицензионен договор, с който се разрешава използването на съответния обект на интелектуална собственост, или друг приложим документ, удостоверяващ придобити права по интелектуална собственост, и същият бъде обявен/о за недействителен/но с влязло в сила съдебно решение, Бенефициентът следва да възстанови предоставените му от Управляващия орган (който не носи отговорност) средства със съответната законова лихва.

**ж)** Заедно с финалния си отчет бенефициентът следва да представи доказателства, че подкрепяния по проекта нов модел е въведен в производството на предприятието. При неизпълнение на изискването получената безвъзмездна помощ подлежи на възстановяване, вкл. начислената законна лихва. За удостоверяване на обстоятелството, че подкрепяния по проекта нов модел е въведен в предприятието, по преценка на УО на етап верификация (междинен/финален отчет) може да се използва външен експерт, който да извърши допълнителна проверка с резултат изготвено становище във връзка с одобрение/неодобрение на представените доказателства относно въведения в предприятието нов модел.

**Чл. 18.** В съответствие с чл. 58, параграф 7 от Регламент (ЕС) 2021/1060 предоставената безвъзмездна финансова помощ не може да се използва за възстановяване на подкрепа, получена от финансови инструменти. Финансовите инструменти не може да се използват за предварително финансиране на безвъзмездни средства.

**Чл. 19. (1)** Kореспонденцията, свързана с настоящия договор, трябва да бъде в писмена форма, да съдържа номера на Административния договор за предоставяне на безвъзмездна финансова помощ и наименованието на проекта, и трябва да бъде изпращана посредством ИСУН.

**(2)** В допълнение, двете страни по Административния договор за предоставяне на безвъзмездна финансова помощ могат да осъществяват контакт и на следните адреси:

**Адреси за контакти:**

**За Управляващия орган:**

…………………………………

*[адрес за кореспонденция на Управляващия орган]*

**За Бенефициента:**

*Адресът за кореспонденция на Бенефициента е посочен в раздел „Данни за кандидата” от Приложение I към настоящия договор.*

**Чл. 20. (1)** При промяна на приложимото европейско и/или национално законодателство, страните се задължават да изменят клаузите по настоящия договор съгласно тази промяна.

**(2)** За неуредените в настоящия договор въпроси се прилагат разпоредбите на действащото европейско и/или национално законодателство.

**Чл. 21.** В случай на противоречие между разпоредбите на Приложенията и тези на Договора, с предимство се прилагат разпоредбите на Договора. В случай на противоречие между разпоредбите на Приложение II и тези на другите приложения към АДПБФП, с предимство се прилагат разпоредбите на Приложение II към настоящия договор.

**Приложения:**

**Чл. 22. (1) Одобреният проект и документите по чл. 26, ал. 1 от ЗУСЕФСУ в частта, определяща Условията за изпълнение, са неразделна част от настоящия договор.**

**(2)** Следните документи представляват Приложения към настоящия Административен договор за предоставяне на безвъзмездна финансова помощ и са неразделна част от него:

**Приложение I:** Формуляр за кандидатстване (в ИСУН);

**Приложение II:** Условия за изпълнение към административни договори за предоставяне на безвъзмездна финансова помощ по Програма „Конкурентоспособност и иновации в предприятията” 2021-2027 (в електронен вариант, прикачени в ИСУН);

**Приложение III:** Декларация при кандидатстване;

**Приложение IV:** Декларация за държавнa/минималнa помощ и свързаните с нея приложения;

**Приложение V:** Декларация за обстоятелствата по чл. 3 и чл. 4 от Закона за малките и средните предприятия;

**Приложение VI:** Техническа спецификация на предвидените активи (ДМА и/или ДНА).

**РЪКОВОДИТЕЛ НА УПРАВЛЯВАЩИЯ ОРГАН**:

**…………………………**

*[подпис]*

*[дата]*

**ЗА БЕНЕФИЦИЕНТА**:

**…………………………**

*[подпис]*

*[дата]*