***Приложение 10***

**I. ИЗПОЛЗВАНИ СЪКРАЩЕНИЯ:**

|  |  |
| --- | --- |
| **АПК** | **Административнопроцесуален кодекс** |
| **БНБ** | **Българска народна банка** |
| **ГД** | **Главна дирекция** |
| **ДДС** | **Данък добавена стойност** |
| **ДМА** | **Дълготрайни материални активи** |
| **ДНА** | **Дълготрайни нематериални активи** |
| **ДНФ** | **Дирекция „Национален фонд”, Министерство на**  **финансите** |
| **ДОПК** | **Данъчно-осигурителeн процесуален кодекс** |
| **ЕК** | **Европейска комисия** |
| **ЕО** | **Европейска общност** |
| **ЕС** | **Европейски съюз** |
| **ЕФСУ** | **Европейски фондове при споделено управление** |
| **ЕСФ** | **Европейски социален фонд** |
| **ЕФРР** | **Европейски фонд за регионално развитие** |
| **ЗКПО** | **Закон за корпоративното подоходно облагане** |
| **ЗМСП** | **Закон за малките и средните предприятия** |
| **ЗОП** | **Закон за обществените поръчки** |
| **ЗТРРЮЛНЦ** | **Закон за търговския регистър и регистъра на юридическите лица с нестопанска цел** |
| **ЗУСЕФСУ** | **Закон за управление на средствата от Европейските фондовете при споделено управление** |
| **ИСУН** | **Информационна система за управление и наблюдение** |
| **ИСИС** | **Иновационната стратегия за интелигентна**  **специализация** |
| **КЕП** | **Квалифициран електронен подпис** |
| **КН** | **Комитет за наблюдение** |
| **КИД-2008** | **Класификация на икономическите дейности - 2008** |
| **МИР** | **Министерство на иновациите и растежа** |
| **МС** | **Министерски съвет** |
| **МСП** | **Малки и средни предприятия** |
| **НСИ** | **Национален статистически институт** |
| **ОП** | **Оперативна програма** |
| **ПКИП** | **Програма „Конкурентоспособност и иновации в предприятията“ 2021-2027** |
| **ПМС** | **Постановление на Министерски съвет** |
| **СЗР** | **Северозападен район на планиране** |
| **СИР** | **Североизточен район на планиране** |
| **СЦР** | **Северен централен район на планиране** |
| **ЮЗР** | **Югозападен район на планиране** |
| **ЮИР** | **Югоизточен район на планиране** |
| **ЮЦР** | **Южен централен район на планиране** |

**II. ОСНОВНИ ОПРЕДЕЛЕНИЯ:**

|  |  |
| --- | --- |
| **Административен договор за предоставяне на безвъзмездна финансова помощ** | Административен договор е изрично волеизявление на ръководителя на Управляващия орган за предоставяне на финансова подкрепа със средства от ЕФСУ, по силата на което и със съгласието на бенефициента се създават за бенефициента права и задължения по изпълнението на одобрения проект. Административният договор се оформя в писмено споразумение между Ръководителя на Управляващия орган и бенефициента, заместващо издаването на административен акт. |
| **Безвъзмездна финансова помощ** | Средства, предоставени от ПКИП, включително съответното национално съфинансиране, с цел изпълнението на одобрен проект, насочен към постигане на определени резултати/цели. |
| **Бенефициент на безвъзмездна финансова помощ** | Лицата, посочени в чл. 2, пар. 9 от Регламент (ЕС) № 2021/1060 и по-конкретно публични или частни субекти, образувания с или без правосубектност или физически лица, които отговарят за започването на операциите или за започването и изпълнението им.  За целите на настоящата процедурата под бенефициент се разбира предприятието, което получава/разходва помощта съгласно чл. 2, пар. 9, буква в) от Регламент (ЕС) № 2021/1060. |
| **Възстановим данък върху добавената стойност** | Съгласно § 1, т. 2 от Допълнителните разпоредби на ПМС № 86/01.06.2023 г. възстановим данък върху добавената стойност е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данъка върху добавената стойност, включително когато, като е имало това право, не го е упражнило по реда на закона. |
| **Горски продукт** | Дървесина и недървесни горски продукти. „Недървесни горски продукти" са смола, борина, сено, кори, лико, семена, гъби, лечебни и ароматни растения или части от тях, лишеи, мъхове, горски плодове, зеленина, коледни елхи, листников фураж, животни, които не са дивеч.  Дефиницията включва и продукти от следните производства преди индустриалната преработка на дървесината:   1. Машинно обработване на дървен материал чрез бичене, фрезоване, комбинирано или рязане или развиване; 2. Нарязване, сортиране, рендосване, профилиране, окрайчване, фасониране и шлайфане; 3. Сушене и импрегниране на дървен материал; 4. Производствона дървесен талаш, дървесно брашно, технологични трески, дървесни пелети и брикети от необработени дървени материали, вършина и други дървесни отпадъци; 5. Производство на колове или колчета: белене, цепене, заостряне, пакетиране; 6. Производство на дърва за горене: рязане, цепене*,* пакетиране; |
| **Група предприятия** | „Група" означава предприятие майка и всички негови дъщерни предприятия, като: "предприятие майка" означава предприятие, което контролира едно или повече дъщерни предприятия и съответно „дъщерно предприятие" означава предприятие, което се контролира от предприятие майка, включително дъщерно предприятие на крайно предприятие майка.  Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им. |
| **Дата на предоставяне на помощта** | Съгласно чл. 2, пар. 28 от Регламент (ЕС) № 651/2014 и чл. 3, пар. 3 от Регламент (ЕС) № 2023/2831, дата на предоставяне на помощта означава датата, на която законовото право на получаване на помощта се предоставя на бенефициера съгласно приложимия национален режим, независимо от датата на плащане на помощта на предприятието. По настоящата процедура, дата на предоставяне на помощта е датата на сключване на административния договор за предоставяне на безвъзмездна финансова помощ. |
| **Дейност** | Задача или група от задачи (действие или група от действия), които имат (водят до постигане на) конкретен резултат (резултат/продукт) и чрез които се реализира изпълнението на съответния проект. |
| **Единен инвестиционен проект** (**един и същ инвестиционен проект)** | Съгласно чл. 14, пар. 13 от Регламент (ЕС) № 651/2014 на Комисията, всяка първоначална инвестиция, свързана със същата или подобна дейност, започната от един и същ бенефициент (на равнище група) в срок от три години, считано от започването на работите по друга подпомогната инвестиция в същия регион от ниво 3 по Общата класификация на териториалните единици за статистически цели (ниво NUTS-3 - aдминистративна единица: област), се смята за част от един и същ инвестиционен проект. |
| **Едно и също предприятие** | Съгласно чл. 2, пар. 2 на Регламент (ЕС) № 2023/2831 „едно и също предприятие“ означава всички предприятия, които поддържат помежду си поне един вид от следните взаимоотношения:  а) дадено предприятие притежава мнозинството от гласовете на акционерите или съдружниците в друго предприятие;  б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;  в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;  г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.  Предприятия, поддържащи едно от взаимоотношенията по букви а) - г) посредством едно или няколко други предприятия, също се разглеждат като едно и също предприятие. |
| **Енергийна инфраструктура** | По смисъла на чл. 2 от Регламент (ЕС) № 651/2014 „енергийна инфраструктура“ означава всякакво материално оборудване или съоръжения, които са разположени в Съюза или свързват Съюза с една или повече трети държави и които попадат в една от следните категории:  а) електроенергия:  i) системи за пренос и разпределение, като „пренос“ означава транспортирането на електроенергия на сушата и в открити води по свързана мрежа със свръхвисоко и високо напрежение с цел нейната доставка до крайни потребители или до разпределителни предприятия, но без да се включва пласмент, а „разпределение“ означава транспортирането на електроенергия на сушата и в открити води по разпределителни системи с високо, средно и ниско напрежение с цел нейната доставка до потребители, но без да се включва пласмент;  ii) всякакво оборудване или инсталации, които са от основно значение за безопасната, сигурна и ефективна работа на системите, посочени в подточка i), включително системите за защита, следене и управление за всички напрежения и подстанции;  iii) напълно интегрирани мрежови компоненти съгласно определението в член 2, точка (51) от Директива (ЕС) 2019/944 на Европейския парламент и на Съвета;  iv) интелигентни електроенергийни мрежи, което означава системи и компоненти, в които са интегрирани информационни и комуникационни технологии посредством оперативни цифрови платформи, системи за контрол и сензорни технологии на нивото на преносните мрежи и на разпределителните мрежи с цел изграждане на по-сигурни, ефективни и интелигентни преносни и разпределителни мрежи, увеличаване на способността за интегриране на нови форми за производство, съхраняване и потребление на енергия и улесняване на нови бизнес модели и пазарни структури;  v) електроенергийни мрежи в морето, което означава всяко съоръжение или всяка инсталация, в чийто състав се включва инфраструктура за пренос или разпределение на електроенергия съгласно определението в подточка i) по-горе, което притежава двойна функционалност: междусистемна свързаност и пренос или разпределение на електроенергия от възобновяеми източници в морето от обекти за производство, разположени в открити води, до две или повече държави. Това включва също интелигентни мрежи, както и съседни съоръжения или инсталации, които са разположени в морето и имат основно значение за безопасната, сигурна и ефективна експлоатация, включително системи за защита, следене и контрол, и необходимите подстанции, ако те също гарантират оперативна съвместимост и, наред с другото, съвместимост на интерфейсите между различни технологии.  б) газ (природен газ, биогаз — включително биометан — и/или газ от възобновяеми източници, но с небиологичен произход):  i) преносни и разпределителни газопроводи за транспортиране на газ, които са част от мрежа, с изключение на газопроводите с високо налягане, използвани за разпределение на природен газ в сборната част от мрежата;  ii) подземни хранилища, свързани с посочените в подточка i) газопроводи с високо налягане;  iii) съоръжения за приемане, съхраняване и регазификация или понижаване на налягането на втечнен или сгъстен газ;  iv) всякакво оборудване или инсталации, които са от основно значение за безопасната, сигурна и ефективна работа на системата или за осигуряване на възможност за двупосочен капацитет, включително компресорни станции;  v) интелигентни газопреносни мрежи, което означава всяко или всяка от следните съоръжения или инсталации, предназначени за създаване на възможности или за улесняване на интегрирането в мрежата на възобновяеми и нисковъглеродни газове (включително водород или газове от небиологичен произход): цифрови системи и компоненти, в които са интегрирани информационни и комуникационни технологии, системи за управление и сензорни технологии с цел осигуряване на възможност за интерактивно и интелигентно следене, измерване, контрол на качеството и управление на производството, преноса, разпределението и потреблението на газ в газопреносната мрежа. Освен това интелигентните мрежи може също да включват съоръжения, предоставящи възможност за реверсивно подаване на газ от разпределителното към преносното ниво и съответните необходими модернизации на съществуващата мрежа.  в) водород:  i) преносни тръбопроводи за транспортиране на водород под високо налягане, както и разпределителни тръбопроводи за локално разпределение на водород, чрез които се предоставя достъп на множество ползватели на мрежата въз основа на прозрачни и недискриминационни условия;  ii) съоръжения за съхранение, което означава съоръжения, използвани за складиране на водород с висока чистота. Тук се включва частта от водородния терминал, използвана за съхранение, с изключение на частта, използвана за производствени операции, както и съоръженията, които се ползват единствено от операторите на водородни мрежи при изпълнението на техните функции. Съоръженията за съхранение на водород включват подземни хранилища, свързани с посочените в подточка i) тръбопроводи за транспортиране на водород под високо налягане;  iii) съоръжения за диспечиране, приемане, съхранение и регазификация или понижаване на налягането на водород или на водород, съдържащ се в други химични вещества, с цел нагнетяването му или в мрежа за газ, или в мрежа, специално предназначена за водород;  iv) терминали, което означава инсталации, използвани за преобразуване на течен водород в газообразен водород за нагнетяването му във водородната мрежа. Терминалите включват спомагателно оборудване и съоръжения за временно съхранение, необходими за процеса на преобразуване и последващото нагнетяване във водородната мрежа, но не включват части от водородния терминал, използвани за съхранение;  v) междусистемни връзки, което означава водородна мрежа (или част от нея), която пресича или се простира върху граница между държави членки или между държава членка и трета държава до територията на държавите членки или териториалното море на тази държава членка;  vi) всякакво оборудване или инсталации, които са от основно значение за безопасната, сигурна и ефективна работа на водородната система или за осигуряването на възможност за реверсивно подаване на газ, включително компресорни станции.  Всеки от активите в подточки i)—vi) може да е създаден чрез ново строителство или чрез преоборудване на съоръжения за природен газ в съоръжения за водород, или чрез комбинация от двата способа. Изброените в подточки i)—vi) активи, до които достъп имат трети страни, отговарят на условията, за да бъдат определени като енергийна инфраструктура.  г) въглероден диоксид:  i) тръбопроводи, различни от тези на добивните газопреносни мрежи, използвани за транспортиране на въглероден диоксид, получен от повече от един източник, т.е. промишлени инсталации (включително електроцентрали), които произвеждат въглероден диоксид чрез изгаряне или други химични реакции, включващи изкопаеми и неизкопаеми въглеродосъдържащи съединения, с цел постоянно съхранение на въглероден диоксид в геоложки формации в съответствие с член 3 от Директива 2009/31/ЕО на Европейския парламент и на Съвета или с цел използване на въглеродния диоксид като изходна суровина или за повишаване на добивите от биологични процеси;  ii) съоръжения за втечняване и междинно съхраняване на въглероден диоксид с оглед на неговото транспортиране или съхраняване. Това не включва инфраструктура в рамките на геоложка формация, използвана за постоянно съхраняване на въглероден диоксид в геоложки формации съгласно член 3 от Директива 2009/31/ЕО и съответните наземни съоръжения и съоръжения за инжектиране;  iii) всякакво оборудване или инсталации, които са от основно значение за правилната, сигурна и ефективна работа на въпросната система, включително системи за защита, следене и управление. В това може да се включат специализирани мобилни средства за транспортиране и съхранение на въглероден диоксид, при условие че тези мобилни средства отговарят на определението за чисто превозно средство.  Изброените в подточки i), ii) и iii) активи, до които достъп имат трети страни, отговарят на условията, за да бъдат определени като енергийна инфраструктура.  д) инфраструктура, използвана за пренос или разпределение на топлинна енергия във вид на пара, гореща вода или охладени течности от множество производители или потребители, която се основава на използването на възобновяема енергия или отпадна топлина от промишлени приложения;  е) проекти от общ интерес съгласно определението в член 2, точка (4) от Регламент (ЕС) № 347/2013 на Европейския парламент и на Съвета и проекти от общ интерес, посочени в член 171 от Договора;  ж) други категории инфраструктура, даваща възможност за физическа или безжична връзка между производители и потребители на възобновяема или нисковъглеродна енергия посредством множество точки за достъп и изход, достъпът до които е отворен за трети страни, които не са част от предприятията - собственици или управители на инфраструктурата.  Активите, изброени в букви а)-ж), които са изградени за един предварително определен потребител или малка група от предварително определени потребители, и пригодени към техните нужди („специална инфраструктура“), не отговарят на условията, за да бъдат определени като енергийна инфраструктура. |
| **Започване на работите по проекта** | Съгласно чл. 2, пар. 23 от Регламент (ЕС) № 651/2014 на Комисията, „започване на работите по проекта“ означава първото от следните събития: започване на строителните работи, свързани с инвестицията, или поемане на първия правнообвързващ ангажимент за поръчка на оборудване или всеки друг ангажимент, който прави инвестицията необратима. Купуването на земя и подготвителните дейности като получаването на разрешителни и провеждането на проучвания на осъществимостта не се считат за започване на работите по проекта. При поглъщания на предприятия „започване на работите по проекта“ означава момента на придобиване на активите, пряко свързани с придобития стопански обект. |
| **Изпълнител, определен от страна на бенефициента** | Изпълнители на дейности по проекта, възложени им от бенефициентите на безвъзмездна финансова помощ. Изпълнителите от страна на бенефициента не са партньори и се определят в съответствие с реда за определяне на изпълнител от страна на бенефициенти на договорена безвъзмездна финансова помощ от ЕФСУ, както и по реда на Закона за обществените поръчки и подзаконовите актове по прилагането му, включително и на указанията на УО, заложени в Ръководството за изпълнение на договори за безвъзмездна финансова помощ по ПКИП. |
| **Кандидати** **за безвъзмездна финансова помощ** | Всички физически и юридически лица и техни обединения, които кандидатстват за безвъзмездна финансова помощ чрез подаване на проектно предложение. |
| **Конвенция на ООН за правата на хората с увреждания** | Прилагането и изпълнението на Конвенцията на ООН за правата на хората с увреждания[[1]](#footnote-1) цели осигуряване на зачитането и защитата на всички основни права на хората с увреждания, сред които са:  - право на равенство и забрана на дискриминация;  - право на жените с увреждания за подпомагане при пълноценното им упражняване на всички права на човека и основни свободи;  - право на децата с увреждания свободно да изразяват становища по всякакви въпроси, които ги засягат, като на техните становища се придава подобаваща тежест в съответствие с възрастта и степента им на зрялост;  - повишаване на общественото съзнание, достъпност, право на живот, равнопоставеност пред закона, достъп до правосъдие, защита срещу изтезания или жестоко, нечовешко или унизително отнасяне или наказание, защита срещу експлоатация, насилие и тормоз, защита на целостта и ненакърнимостта на личността;  - независим живот и включване в общността, лична мобилност, свобода на изразяване и на мнение, свобода на достъпа до информация, зачитане на личната неприкосновеност, уважение към дома и семейството, образование, здравеопазване, абилитация и рехабилитация;  - работа и заетост, подходящ жизнен стандарт и социална закрила, участие в политическия и обществения живот, участие в културния живот, почивка, свободно време и спорт, статистика и събиране на данни, международно сътрудничество. |
| **Лигнитни въглища** | Съгласно чл. 2, пар. 43а от Регламент (ЕО) № 651/2014 „лигнитни въглища“ означава нискокалорични от категория В, ортолигнитни нискокалорични от категория Б или мета лигнитни въглища, както са определени в Международната система за кодификация на въглищата, съставена от Икономическата комисия за Европа на ООН. |
| **Материални активи** | По смисъла на чл. 2, пар. 29 от Регламент (ЕО) № 651/2014 „материални активи" означава активи, състоящи се от земя, сгради, съоръжения, машини и оборудване.  **ВАЖНО: За целите на настоящата процедура допустими са само разходи за съоръжения, машини и оборудване.** |
| **Микро-, малки и средни предприятия (МСП)** | По смисъла на чл. 3 и чл. 4 от Закона за малките и средните предприятия (ЗМСП) и Приложение I към Регламент (ЕС) № 651/2014 на Комисията относно определението за микро-, малки и средни предприятия.  Съгласно чл. 3 от ЗМСП, категорията малки и средни предприятия включва предприятията, които имат:  1. средносписъчен брой на персонала, по-малък от 250 души, и  2. годишен оборот, който не превишава 50 000 000 евро, и/или стойност на активите, която не превишава 43 000 000 евро.  От предприятията по ал. 1 малки предприятия са тези, които имат:  1. средносписъчен брой на персонала, по-малък от 50 души, и  2. годишен оборот, който не превишава 10 000 000 евро, и/или стойност на активите, която не превишава 10 000 000 евро.  От предприятията по ал. 1 микропредприятия са тези, които имат:  1. средносписъчен брой на персонала, по-малък от 10 души, и  2. годишен оборот, който не превишава 2 000 000 евро, и/или стойност на активите, която не превишава 2 000 000 евро.  Данните за персонал, оборот и активи на предприятието се определят като се вземат предвид всички отношения на партньорство и свързаност съгласно чл. 4 от ЗМСП.  Съгласно чл. 4б, ал. 1 от ЗМСП данните за персонал, оборот и активи на предприятието се определят на базата на предходната финансова година. Съгласно чл. 4б, ал. 2 от ЗМСП, ако в 2 (две) последователни финансови години предприятието превиши или слезе под границите по чл. 3, това се отразява на неговата категория. |
| **Място на изпълнение на проекта** | Мястото на физическото осъществяване на инвестицията, на което може да се провери и удостовери въвеждането на новия модел в производството на предприятието. |
| **Национално съфинансиране** | Съфинансиране, осигурено чрез трансфер от централния бюджет съгласно чл. 60, т. 2 от Закона за публичните финанси. |
| **Нематериални активи** | По смисъла на чл. 2, пар. 30 от Регламент (ЕО) № 651/2014 „Нематериални активи“ означава активи, които нямат физически или финансов израз, като патенти, лицензи, ноу- хау или друга интелектуална собственост.  По смисъла на чл. 14, пар. 8 от Регламент (ЕО) № 651/2014 нематериалните активи са допустими, ако отговарят на следните условия:  а) да бъдат използвани единствено в стопанския обект, който получава помощта;  б) да бъдат амортизируеми;  в) да бъдат закупени при пазарни условия от трети страни, несвързани с купувача, и  г) да бъдат включени в активите на предприятието, което получава помощта, и да останат свързани с проекта, за който е отпусната помощта, за срок от минимум пет години (три години за МСП).  **За целите на процедурата са допустими софтуер, патенти и лицензи, представляващи дълготрайни нематериални активи (ДНА).** |
| **Ненанасяне на значителни вреди** | „Ненанасяне на значителни вреди“ означава да не се подкрепят или извършват икономически дейности, които нанасят значителни вреди на която и да било екологична цел, когато е приложимо, по смисъла на член 17 от Регламент (ЕС) 2020/852. |
| **Нередност** | Всяко нарушение на приложимото право, произтичащо от действие или бездействие на икономически оператор, което има или би имало за последица нанасянето на вреда на бюджета на Съюза чрез начисляване на неправомерен разход в този бюджет. |
| **Нов модел** | За целите на настоящата процедура, под **нов модел, въвеждан в предприятието** следва да се разбира иновация на ниво предприятие, която е свързана с производство на нови или подобрени стоки и/или услуги, или е свързана с нов или подобрен бизнес процес за производство на стоки и/или предоставяне на услуги (или комбинация от двете).  За да отговаря на така посоченото определение, новите или подобрени стоки, услуги и/или бизнес процеси, следва значително да се различават от предишните стоки, услуги и/или бизнес процеси на предприятието, както и да могат да бъдат предоставени на потенциалните потребители (по отношение на стоките и услугите) или да могат да бъдат въведени в употреба от предприятието (по отношение на бизнес процесите).  Съгласно посочената дефиниция, за целите на процедурата могат да бъдат разграничени **следните два основни вида нови модели**:  **- Нов модел, свързан с производство на нови или подобрени стоки и/или услуги (нов продуктов модел),** които значително се различават от предишните стоки и/или услуги, предлагани от предприятието, и които могат да бъдат въведени на пазара.  Новите модели, свързани с производство на нови или подобрени стоки и/или услуги, трябва да осигуряват значителни подобрения на една или повече характеристики или експлоатационни спецификации. Това включва добавяне на нови функции или подобрения на съществуващите функции или на потребителската полезност. Съответните функционални характеристики включват качество, технически спецификации, надеждност, дълготрайност, икономическа ефективност по време на употреба, достъпност, улеснение, използваемост и удобство за потребителя. Новите продуктови модели не е необходимо да подобряват всички функции или експлоатационни спецификации. Подобряването или добавянето на нова функция може също да се комбинира със загуба на други функции или спад в някои експлоатационни спецификации. Новите продуктови модели могат да използват нови знания или технологии или да се основават на нови начини на употреба или комбинации от съществуващи знания или технологии.  **- Нов модел, свързан с нов или подобрен бизнес процес за производство на стоки и/или предоставяне на услуги (нов процесов модел),** е нов или подобрен бизнес процес (или комбинация от двете) на една или повече от една функции, които значително се различават от предишните бизнес процеси на предприятието и са въведени в организацията на дейността му.  Нов модел, свързан с нов или подобрен бизнес процес за производство на стоки и/или предоставяне на услуги, представляват дейности, които превръщат суровините в стоки или услуги, включително инженеринг и свързаните с него технически изпитвания, анализи и сертификационни дейности в подкрепа на производството.  Допълнително, във връзка с **индикатора „МСП, въвеждащи иновация в маркетинга или организацията“**, посочен в т. 7.1 от Условията за кандидатстване, за целите на настоящата процедура, следва да се имат предвид и определенията за следните типове **нови модели в допълващи бизнес процеси**:  **- Нов модел в маркетинга** е **нов модел** **в допълващ бизнес процес** в областта на маркетинга и продажбите в предприятието, включващ: маркетингови методи, включително реклама (промоция и позициониране на продукти, опаковане на продукти), директен маркетинг (телемаркетинг), изложения и панаири, проучване на пазара и други дейности за разработване на нови пазари; ценови стратегии и методи, продажбено и следпродажбено обслужване, включително хелпдеск, друга помощ за клиенти и поддържане на контакти с клиенти.  **- Нов модел в организацията** е **нов модел** **в допълващ бизнес процес** в организацията на предприятието, включващ: прилагането на нов организационен метод на равнището на предприятието, организация на работното място или външни отношения, включително например чрез използване на нови или иновативни цифрови технологии. **Нов модел в организацията** представлява също и **нов модел** **в допълващ бизнес процес** в предприятието, включващ: стратегическо и общо бизнес управление (мултидисциплинарен подход при вземане на управленски решения), включително организиране на работните задължения; корпоративно управление (правни въпроси, планиране и връзки с обществеността); счетоводство, водене на отчетност, одит, плащания и други финансови или застрахователни дейности; управление на човешките ресурси (обучение и образование (квалификация), набиране на персонал, организация на работното място, осигуряване на временен персонал, работна заплата и заплащане, здравна и медицинска помощ); управление на доставките; управление на взаимоотношенията с доставчици, партньори и др. **Не се приемат за нов модел в организацията**: промените, които се основават на организационни методи, които вече се използват в предприятието; промени в управленската стратегия; сливания и придобивания; прекратяване на използването на процес; обикновена замяна или разширяване на капитала; промени, предизвикани единствено от промени във факторните цени; персонализирано производство; адаптиране към местния пазар; редовни, сезонни и други циклични промени и търговия с нови или съществено усъвършенствани продукти.  **По процедурата не се приемат за нови модели, въвеждани в предприятието:**  • рутинни промени и модернизации (включват незначителни промени по стока или услуга, които са очаквани и планирани предварително – например: актуализации на софтуера, чрез които се идентифицират и премахват само кодиращи грешки, сезонни промени в модела на облекло и др. под.);  • обикновена подмяна или разширение на наличните ДМА и ДНА (включват закупуване на идентични модели на вече налично в предприятието оборудване или незначителни разширения и актуализации на налично оборудване или софтуер. Новото оборудване или разширения на оборудването трябва да са нови за предприятието и да включват значително подобрение в спецификациите);  • внедряване на продукти, които включват само малки естетически промени (като промени в цвета или незначителна промяна във формата) без наличието на значителна промяна на предлаганата стока или услуга;  • приспособяване към изискванията на отделния клиент, които не водят до съществени отлики от предишни продукти;  • концепция, прототип или модел на продукт, който все още не съществува;  • продукти на фирмите за творчески и професионални услуги, изготвени за определени клиенти, като отчети, книги или филми, и др. под.;  • дейности по търговия на дребно, търговия на едро, транспорт и съхранение, насочени към разширяване на обхвата на продуктите, предлагани на клиентите;  • преустановяване на използването на бизнес процес, преустановяване на възлагането на бизнес процес или изтегляне на продукт от пазара;  • промяна, породена от изменението на външно определени цени;  • определяне на нова корпоративна или управленска стратегия. |
| **Показател за краен продукт** | Показател за измерване на конкретните резултати от интервенцията/процедурата. |
| **Показател за резултат** | Показател за измерване на последиците от получилите подкрепа интервенции/проекти от гледна точка по-специално на преките адресати, целевата група от населението или ползвателите на инфраструктурата. |
| **Предприятие** | Съгласно § 1, т. 1 от Допълнителните разпоредби на Закона за малките и средни предприятия, „предприятие” е всяко физическо лице, юридическо лице или гражданско дружество, което извършва стопанска дейност, независимо от собствеността, правната и организационната си форма. |
| **Предприятие в затруднено положение** | Съгласно чл. 2, пар. 18 от Регламент (ЕО) № 651/2014 предприятие в затруднено положение е предприятие, по отношение на което е изпълнено поне едно от следните обстоятелства:  а) в случай на акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС (което не е МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), когато неговият записан акционерен капитал е намалял с повече от половината поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надхвърля половината от записания акционерен капитал. За целите на настоящата разпоредба под понятието „дружество с ограничена отговорност" се разбира по-специално видовете дружества, посочени в приложение I към Директива 2013/34/ЕС, а понятието „акционерен капитал" включва, когато е уместно, премии от акции;  б) в случай на събирателно дружество, командитно дружество или едноличен търговец или други лица по Приложение II към Директива 2013/34/ЕС (което не е МСП, което съществува по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ), когато капиталът, вписан в баланса на дружеството, е намалял с повече от половината поради натрупани загуби. За целите на настоящата разпоредба под понятието „дружество, при което поне някои съдружници носят неограничена отговорност за задълженията на дружеството", се разбира по-специално типовете дружества, посочени в приложение II към Директива 2013/34/ЕС;  в) когато предприятието е в процедура по колективна несъстоятелност или отговаря на критериите на своето вътрешно право, за да бъде обект на процедура по колективна несъстоятелност по искане на неговите кредитори;  г) когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране; |
| **Преместване** | Съгласно чл. 2, пар. 61а от Регламент (ЕС) № 651/2014, „преместване“ означава прехвърлянето на същата или подобна дейност или част от нея от предприятие в една от договарящите страни по Споразумението за Европейското икономическо пространство (първоначално предприятие) към предприятието, в което се извършват подпомаганите инвестиции, на територията на друга договаряща страна по Споразумението за Европейското икономическо пространство (подпомагано предприятие). Прехвърляне е налице, ако продукт или услуга в първоначалното и в подпомаганото предприятие поне отчасти преследва същите цели и отговаря на търсенето или нуждите на едни и същи клиенти и води до загуба на работни места в същата или подобна дейност в едно от първоначалните предприятия на бенефициента в Европейското икономическо пространство. |
| **Преработка и предлагане на пазара на продукти от риболов и аквакултури** | Съгласно чл. 2, пар. 1, буква ж) от Регламент (ЕС) № 2023/2831 „преработка и предлагане на пазара на продукти от риболов и аквакултури” означава всички операции, включително манипулация, обработка и преобразуване, извършвани след момента на разтоварване на брега или събиране в случай на аквакултури, които водят до получаването на преработен продукт, както и до разпространението му. |
| **Преработка на селскостопански продукти** | Съгласно чл. 2, пар. 10 от Регламент (ЕО) № 651/2014 и чл. 2, пар. 1, буква в) от Регламент (ЕО) № 2023/2831, това е всяка една операция върху селскостопански продукт, от която се получава също селскостопански продукт, с изключение на дейностите, осъществявани на място в земеделското стопанство, които са необходими за подготовката на животински или растителен продукт за първата му продажба. |
| **Проект** | Съвкупност от взаимосвързани и взаимодопълващи се дейности с предварително определена/и цел/и, необходими ресурси и времева рамка за изпълнение, водещи до постигането на конкретни количествено-измерими резултати. |
| **Проектно предложение** | Предложение, подадено от кандидат, за предоставяне на безвъзмездна финансова помощ за изпълнението на определен проект, включващо формуляр за кандидатстване и други придружителни документи. |
| **Продукти от риболов и аквакултури** | Съгласно чл. 2, пар. 1, буква д) от Регламент (ЕС) № 2023/2831 „продукти от риболов и аквакултури” означава продуктите, определени в член 5, букви а) и б) от Регламент (ЕС) № 1379/2013, а именно: „продукти от риболов” означава водните организми, получени в резултат на риболовна дейност, или продукти, получени от тях, изброени в Приложение I към Регламент (ЕС) № 1379/2013; „продукти от аквакултури” означава водните организми във всеки етап от техния жизнен цикъл, получени в резултат на дейности, свързани с аквакултурите или продукти, получени от тях, изброени в Приложение I към Регламент (ЕС) № 1379/2013. |
| **Процедура за избор на изпълнител** | Система от свързани правила, при спазването на които се избира изпълнител, с когото да се сключи административен договор, финансиран със средства от Европейските фондове при споделено управление. |
| **Публична подкрепа (държавно подпомагане)** | „Публична подкрепа (държавно подпомагане)” означава всякаква финансова подкрепа за дадена операция, която произхожда от бюджета на национален, регионален или местен публичен орган, от бюджета на Съюза, от бюджета на публичноправни организации или от бюджета на сдружения на публични органи или организации, обекти на публичното право по смисъла на чл. 1, пар. 9 от Директива 2004/18/ЕО на Европейския парламент и на Съвета. Финансовите инструменти, централно управлявани от ЕК, финансирани по линия на ЕСИФ, ЕФСУ или изпълнявани с национални средства, също представляват публична подкрепа |
| **Първично селскостопанско производство** | Съгласно чл. 2, пар. 9 от Регламент (ЕО) № 651/2014, това е производство на продукти на почвата и на животновъдството, изброени в Приложение № I към Договора за функционирането на Европейския съюз (Приложение 11), без да се извършват никакви по-нататъшни операции, с които се променя естеството на тези продукти. |
| **Първично производство на продукти от риболов и аквакултури** | Съгласно чл. 2, пар. 1, буква e) от Регламент (ЕС) № 2023/2831 „първично производство на продукти от риболов и аквакултури” означава всички операции, свързани с риболова, развъждането или отглеждането на водни организми, както и дейностите в стопанството или операции на борда, които са необходими за подготовката на животно или растение за първата продажба, включително нарязване, филетиране или замразяване, както и първата продажба на прекупвачи или преработватели. |
| **Първоначална инвестиция** | Съгласно чл. 2, пар. 49 от Регламент (ЕС) № 651/2014, първоначална инвестиция означава:  **а)** инвестиция в материални и нематериални активи, свързани със създаването на нов стопански обект, увеличаване на капацитета на съществуващ стопански обект, диверсификацията на продукцията на даден стопански обект с продукти или услуги, които той не е произвеждал или предлагал до този момент, или основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект;  б) придобиване на активи, принадлежащи на стопански обект, който е бил закрит или е щял да бъде закрит, ако не е бил закупен. Само по себе си придобиването на акциите на дадено предприятие не се счита за първоначална инвестиция.  Следователно заместваща инвестиция не представлява първоначална инвестиция.  **ВАЖНО: По настоящата процедура са допустими единствено следните първоначални инвестиции:**  **„Създаването на нов стопански обект“** означава създаването на нова различна производствена единица, а не на ново различно юридическо лице. За да се определи като стопански обект производствената единица трябва да е пространствено, функционално и организационно отделена единица, която се характеризира с висока степен на автономност. Водеща характеристика за определянето на инвестицията като нов стопански обект, а не разширяване на капацитета на съществуващ стопански обект, е това дали предприятието вече има стопански обект на същото място. Новият стопански обект трябва да бъде самостоятелно обособен, без да разчита на съвместни технически ресурси със съществуващия стопански обект.  **„Увеличаване на капацитета на съществуващ стопански обект“** е налице, когато вследствие на инвестицията съществуващият стопански обект ще може да произвежда повече от поне един от вече произвежданите продукти, при условие че базисният производствен процес не се променя из основи.  **„Диверсификация на продукцията на даден стопански обект с продукти или услуги, които той не е произвеждал или предлагал до този момент“** е налице, когато продуктът не е бил произвеждан или услугата не е била предлагана в предприятието преди инвестицията, за която се кандидатства. Незначително изменен продукт или услуга чрез рутинна продуктова иновация за разлика от основната иновация не се класифицира като продукт или услуга, който/която не е произвеждан/предлагана преди. Диверсификацията на продукцията обхваща продукти или услуги с фундаментално нови характеристики, необхващащи незначително осъвременяване на продуктите/услугите.  За да бъде определена първоначалната инвестиция като диверсификация на продукцията на даден стопански обект, е необходимо общият размер на допустимите разходи по Елемент А „Инвестиции“ да надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работата по проекта. |
| **Ръководител на Управляващия орган** | Ръководителят на администрацията, в рамките на чиято структура се намира Управляващия орган или упълномощеното от него длъжностно лице. |
| **Свързани лица** | (1) "Свързани лица" според §1 от Допълнителните разпоредби на Търговския закон са:  1. съпрузите, роднините по права линия - без ограничения, по съребрена линия - до четвърта степен включително, и роднините по сватовство - до трета степен включително;  2. работодател и работник;  3. лицата, едното от които участва в управлението на дружеството на другото;  4. съдружниците;  5. дружество и лице, което притежава повече от 5 на сто от дяловете и акциите, издадени с право на глас в дружеството;  6. лицата, чиято дейност се контролира пряко или косвено от трето лице;  7. лицата, които съвместно контролират пряко или косвено трето лице;  8. лицата, едното от които е търговски представител на другото;  9. лицата, едното от които е направило дарение в полза на другото.  (2) "Свързани лица" са и лицата, които участват пряко или косвено в управлението, контрола или капитала на друго лице или лица, поради което между тях могат да се уговарят условия, различни от обичайните. |
| **Сделка между несвързани лица** | Сделка между несвързани лица означава, че условията на сделката между договарящите се страни не се различават от условията, които биха били договорени между независими предприятия, и не съдържат елемент на колизия. Всяка сделка, която е резултат от открита, прозрачна и недискриминационна процедура, се разглежда като съответстваща на принципа на сделката между несвързани лица. |
| **Сектор на рибарството и аквакултурите** | Съгласно чл. 5, буква г) на Регламент (ЕС) № 1379/2013 на Европейския парламент и на Съвета от 11 декември 2013 година относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета, „сектор на рибарството и аквакултурите“ означава секторът на икономиката, който включва всички дейности по производство, преработка и предлагане на пазара на продукти от риболов или аквакултури. |
| **Селскостопански продукт** | Съгласно чл. 2, пар. 11 от Регламент (ЕС) № 651/2014 и чл. 2, пар. 1, буква а) от Регламент (ЕО) № 2023/2831, „селскостопански продукт“ означава продукти, изброени в Приложение № I към Договора за функционирането на Европейския съюз, с изключение на продукти на рибарството и аквакултурите, изброени в Приложение I към Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета. |
| **Стоманодобивен сектор** | Съгласно чл. 2, пар. 43 от Регламент (ЕО) № 651/2014 „стоманодобивен сектор“ означава производството на едно или повече от следните изделия:  а) необработен чугун и феросплави: необработен чугун за производство на стомана, леярски чугун и друг необработен чугун, огледални „шпигел“ чугуни и високовъглероден фероманган, без да се включват други феросплави;  б) суровини и полуготови продукти от желязо, обикновена стомана или специална стомана: лята стомана, на блокове или не, включително блокове за коване на полуготови изделия: блуми, кръгли блокове и сляби; листове и листове покалаена ламарина, горещо валцувани коилси, с изключение на производство на течна стомана за леене от малки и средни леярни;  в) готови продукти след гореща обработка на желязо, обикновена стомана или специална стомана: релси, траверси, сглобяеми плоскости, единични плоскости, профили, тежки секции с дебелина 80 mm и по-голяма, валцувани плоскости, профили и секции с дебелина по-малко от 80 mm и плоскости по-тънки от 150 mm, тел, тръби с кръгло сечение и други профили, горещо валцувани вериги и ленти (включително ленти за тръби), плосковалцовани продукти и листове с дебелина 3 mm или повече, плосковалцовани продукти с универсално предназначение с дебелина 150 mm или повече, с изключение на тел и продукти от тел, полирани пръти и железни отливки;  г) готови продукти след студена обработка на желязо: покалаена ламарина, матова ламарина, черна ламарина, галванизирани или с други видове покритие листове ламарина, студено валцувани листове, електролитни листове, ленти за покалаена ламарина, студено валцувани плоскости, във форма на коилси или ленти;  д) тръби: всички безшевни стоманени тръби, запоени стоманени тръби с диаметър, превишаващ 406,4 mm. |
| **Същата или сходна дейност** | Съгласно чл. 2, пар. 50 от Регламент (ЕС) № 651/2014, „същата или сходна дейност“ означава дейност от същия клас (четирицифрен код) на статистическата класификация на икономическите дейности NACE Rev. 2 (*четиризначен цифров код съгласно КИД-2008 на НСИ - Приложение 12*). |
| **Транспортен сектор и свързана с него инфраструктура** | Съгласно чл. 2, пар. 45 от Регламент (ЕО) № 651/2014, „транспортен сектор“ означава превоз на пътници с въздушен, морски, автомобилен или железопътен транспорт и транспорт по вътрешни водни пътища или услугите по товарен превоз за чужда сметка или срещу възнаграждение.  По-специално „транспортен сектор“ означава следните дейности от гледна точка на статистическата класификация на икономическите дейности (NACE Rev. 2), създадена с Регламент (ЕО) № 1893/2006 на Европейския парламент и на Съвета:  а) NACE 49: Сухопътен транспорт и тръбопроводен транспорт с изключение на NACE 49.32 Таксиметрови превози, 49.39. Управление на лифтове, въжени линии, ски и кабелни лифтове, ако не са част от градски или крайградски системи за транзитен превоз 49.42 Услуги по преместване, 49.5 Тръбопроводен транспорт (*съгласно КИД-2008 на НСИ - Н49 „Сухопътен транспорт“, с изключение на: таксиметрови услуги с леки автомобили и таксиметрови услуги с мотоциклети, които са част от Н49.33 „Дейности по пътнически транспорт по заявка с превозно средство с водач“, Н49.34 Пътнически транспорт с въжени линии и ски лифтове САМО дейност „пътнически транспорт с въжени линии, ски лифтове и седалкови влекове“, , когато не е част от градските или крайградските транспортни мрежи“, таксиметрови услуги с велосипеди, които са част от Н49.39 „Друг пътнически сухопътен транспорт, некласифициран другаде“, Н49.42 „Услуги по преместване“ и Н49.5 „Тръбопроводен транспорт“*);  б) NACE 50: Воден транспорт (*съгласно КИД-2008 на НСИ - Н50 „Воден транспорт“*);  в) NACE 51: Въздушен транспорт с изключение на NACE 51.22 Космически транспорт (*съгласно КИД-2008 на НСИ - Н51 „Въздушен транспорт“, с изключение на Н51.22 „Космически транспорт“*).  **За целите на настоящата процедура под „свързана със сектор транспорт инфраструктура“ следва да се разбира инфраструктурата, която е необходима и се използва за предоставяне на транспортните дейности, изброени в чл. 2, пар. 45 от Регламент (ЕО) № 651/2014.** |
| **Транспортни средства** **и съоръжения** | Включва следните дефиниции:  - *Съгласно Закона за движението по пътищата:*  1. "Пътно превозно средство" е съоръжение, придвижвано по пътя на колела и използвано за превозване на хора и/или товари. Към пътните превозни средства се приравняват трамваите и самоходните машини, когато се придвижват по пътищата.  2. "Моторно превозно средство" е пътно превозно средство, снабдено с двигател за придвижване, с изключение на релсовите превозни средства.  - *Съгласно Закона за гражданското въздухоплаване:*  1. "Въздухоплавателно средство" е всяко средство, което може да получи поддържане в атмосферата за сметка на реакцията на въздуха, освен реакцията на въздуха от земната повърхност.  **За целите на настоящата процедура не попадат в ограниченията безпилотни въздухоплавателни средства (дронове) съгласно т. 74, § 3 от Допълнителните разпоредби на Закона за гражданското въздухоплаване, които не се използват за превоз на пътници или услуги по товарен превоз за чужда сметка или срещу възнаграждение.**  - *Съгласно Закона за железопътния транспорт:*  1. „Влак” е подреден и скачен състав от вагони с един или повече локомотиви в работно състояние, снабден със сигнали и влакови документи. Локомотиви, мотрисни влакове, мотриси, моторни дрезини и други моторни возила, несваляеми от пътя, отправени на междугарие, се смятат за влакове.  *- Съгласно Закона за морските пространства, вътрешните водни пътища и пристанищата на Република България:*  1. „Яхта” е кораб, използван за туризъм, спорт, спортен риболов или развлечение.  2. „Кораб” е всяко самоходно или несамоходно плавателно съоръжение от какъвто и да е тип, включително съдове на подводни криле, на въздушна възглавница, подводници, плаващи средства и неподвижни или плаващи платформи, предназначени за плаване по море и/или река, независимо от знамето, под което плава, и което се използва за извършване на една или няколко от следните дейности: превоз на товари, превоз на пътници и багажи; влачене на плавателни съоръжения; извършване на морски услуги и други помощни операции; риболов; експлоатация на други морски богатства, както и други дейности. |
| **Търговия със селскостопански продукт** | Съгласно чл. 2, пар. 8 от Регламент (ЕС) № 651/2014 и чл. 2, пар. 1, буква г) от Регламент (ЕО) № 2023/2831, „търговия със селскостопански продукт“ означава държане или излагане с цел продажба, предлагане за продажба, доставяне или пускане на пазара по друг начин, с изключение на първата продажба от първичния производител на прекупвачи или преработватели, както и всяка една дейност по подготвяне на продукта за тази първа продажба; продажбата от първичен производител на крайни потребители се счита за търговия, ако се осъществява в отделни помещения, предвидени за тази цел. |
| **Условия при придобиване на дълготрайния актив чрез лизинг по чл. 23 на ПМС № 86 от 01 юни 2023 г.** | Чл. 23. При придобиване на дълготрайни материални активи чрез покупка или лизинг те следва да продължат да се използват за същите цели като тези на проекта след деня на закупуване и в продължение най-малко на:  1. 3 години или повече – за информационно и телекомуникационно оборудване;  2. 5 години или повече – за други видове оборудване, като оперативно оборудване и транспортни средства;  3. 10 години – за сгради, плавателни съдове и въздухоплавателни средства. |
| **Харта на основните права на Европейския съюз** | Прилагането и изпълнението на Хартата на основните права на Европейския съюз[[2]](#footnote-2) (ЕС) цели осигуряване на зачитането и защитата на всички основни права на ЕС, сред които са: защита на личните данни, недискриминация, равенство между жените и мъжете, интеграция на хората с увреждания, равенство пред закона, опазване на околната среда, право на ефективни правни средства за защита и на справедлив съдебен процес, справедливи условия на труд, правата на детето, свобода на изразяване на мнение и свобода на информация, свобода на събранията и сдруженията, право на образование, свобода на стопанската инициатива, право на собственост, защита в случай на принудително отвеждане, експулсиране и екстрадиране, зачитане на личния и семейния живот, право на убежище. |

1. Пълният текст на Конвенцията може да се намери на следния адрес:

   <https://www.ohchr.org/EN/HRBodies/CRPD/Pages/ConventionRightsPersonsWithDisabilities.aspx#1> [↑](#footnote-ref-1)
2. Пълният текст на Хартата може да се намери на следния адрес: <https://eur-lex.europa.eu/legal-content/BG/TXT/?uri=celex%3A12012P%2FTXT> [↑](#footnote-ref-2)